寄題解頤堂
作者：釋道潜
朝代：宋

paragraphs: 道人還家今幾時，築室構堂名解頤。
尺書三遣要我賦，我獨老矣何能爲。
塵埃筆研試料理，肝肺枯槁源不滋。
爲君苦思强抽軋，詞慳氣迫無逶迤。
東陽自古號多士，文采風流世有之。
堂成往往獻佳句，羅列四壁皆瑰奇。
譬如鈞天已九奏，安用擊筑鳴參差。
又如玉食厭方丈，葵藿欲進旁必嗤。
他年但約訪君去，借君几席聊偃欹。
堂中插架足書史，牙籤玉軸當細窺。